Rower dood-geskiet 'wat speelgeweer op polisie rig' | Netwerk24
Deur Cara-Lee Dorfling 23 Junie 2021 14:44
Die polisie het egter ná die tyd net twee speelgoedvuurwapens in die rowers se besit gekry.
Die skietvoorval het gebeur nadat 'n winkel in Kamesh, Rosedale, Dinsdag deur vier rowers van tabak, geld en twee selfone beroof is.
Volgens die polisie het 'n klant om 17:10 by die winkel ingestap en besef dit word beroof. Die rowers, van wie twee gewapen was, het glo die winkeleienaar en sy assistent met die vuurwapens gedreig. Die klant het ongesiens weer uitgestap en gemeenskapslede van die rooftog ingelig, waarna hulle die groep rowers agternagesit het.
Lede van die Kamesh-polisiekantoor het op die voorval gereageer, sê kol. Priscilla Naidu, polisiewoordvoerder.
"Die mans het vuurwapens op die polisie gerig en die polisie het skote geskiet," sê Naidu.
Die een man is in die bobeen en enkel getref en in hegtenis geneem. Nog 'n man het sowat 600 m van die misdaadtoneel by 'n huis in Falcon-weg inmekaargesak en is op die toneel dood. Volgens Naidu is die oorledene se identiteit nog onbekend.
Die polisie het die ander twee mans vasgetrek waar hulle in 'n huis in Ospreystraat daar naby weggekruip het.